+-----------------------------------------------------------------------+
| ข้อมูลสรุป (Executive Summary)                                           |
+-----------------------------------------------------------------------+

บริษัท โอเชียนกลาส จำกัด (มหาชน) ก่อตั้งขึ้นเมื่อ พ.ศ. 2522 ด้วยทุนจดทะเบียน 100
ล้านบาท ปัจจุบันมีทุนจดทะเบียน 500 ล้านบาท เป็นทุนชำระแล้ว 207 ล้านบาท
การดำเนินงานของบริษัทได้รับการส่งเสริมการลงทุนจากคณะกรรมการส่งเสริมการลงทุน(BOI)
บริษัทได้จดทะเบียนเป็นบริษัทจดทะเบียนในตลาดหลักทรัพย์แห่งประเทศไทยในปี 2535
และในปีเดียวกันบริษัทย่อย, บริษัท โอเชียน ซาซากิกลาส จำกัด,
ได้ก่อตั้งขึ้นโดยการร่วมทุนของโอเชียนกลาสและบริษัท ซาซากิ กลาส จำกัด ของญี่ปุ่น
ซึ่งภายหลังได้เปลี่ยนชื่อเป็นบริษัท โตโย ซาซากิกลาส จำกัด

ทั้งนี้ ที่ผ่านมาการจัดการด้านการตลาดจะถูกแบ่งเป็น 2 ตลาด
โดยโอเชียนกลาสจะทำการตลาดในประเทศ ส่วนบริษัทย่อย, โอเชียน ซาซากิกลาส จำกัด
ดูแลตลาดต่างประเทศ บริษัทและบริษัทย่อยได้ขยายตลาด โดยส่งออกไปจำหน่ายมากกว่า 50
ประเทศทั่วโลก ในปี 2546 สัดส่วนยอดขายระหว่างตลาดในประเทศกับตลาดต่างประเทศเป็น 35
: 65

ธุรกิจหลักของทั้งสองบริษัท คือ ผลิตและจำหน่ายเครื่องใช้บนโต๊ะอาหารภายใต้เครื่องหมายการค้า

[] โดยมีนโยบายในการผลิตเครื่องแก้วคุณภาพดีด้วยเทคโนโลยีการผลิตและเครื่องจักรอันทันสมัย
ทั้งแก้วใสและแก้วพิมพ์ลาย รวมทั้งการออกแบบตามความต้องการของลูกค้า บริษัท ฯ
ได้รับการรับรองคุณภาพตามมาตรฐาน ISO 9001:2000

ผลิตภัณฑ์ของบริษัท ฯ แบ่งเป็น 3 ประเภทตามกระบวนการผลิต คือ

1. Blownware ได้แก่ แก้วน้ำ โถแก้วหรือภาชนะแก้วอื่น ๆ

  2. Pressware ได้แก่ จาน ชาม จานรองแก้ว ถ้วยแก้วมีหู เช่น แก้วเบียร์
  ซึ่งผลิตภัณฑ์จะมีลักษณะ ค่อนข้างหนา

3. Stemware ได้แก่ แก้วที่มีก้านเรียวสำหรับจับ เช่น แก้วไวน์ แก้วบรั่นดี แก้วแชมเปญ

ในปีที่ผ่านมา บริษัทได้ขยายตลาดไปยังตลาดใหม่ ๆ เพิ่มขึ้น ในขณะที่
ตลาดที่มีอยู่ก็เติบโตขึ้นอย่างต่อเนื่อง นอกจากนั้น
บริษัทได้มีการพัฒนาในด้านการสร้างตราสินค้าให้เป็นที่รู้จักอย่างแพร่หลายและเป็นที่จดจำของผู้บริโภค(Branding)
โดยเฉพาะอย่างยิ่งในประเทศเพื่อนบ้าน ทั้งนี้
โดยการลงโฆษณาในนิตยสารชั้นนำในประเทศและร่วมงานแสดงสินค้าทั้งในและต่างประเทศตลอดปี
เช่น Ambiente และ Tendence ที่แฟรงค์เฟิร์ต เยอรมันนี และในประเทศไทย เช่น งาน
Bangkok International Gift & Houseware (BIG), Food & Catering Asia,
งานบ้านและสวน, งาน Elle Décor นอกจากนี้
มีการเปิดตัวสินค้าที่ออกแบบโดยนักออกแบบผู้มีชื่อเสียง ในส่วนตลาดต่างจังหวัด บริษัทได้เปิดตัว
Showroom ที่ภูเก็ตเพื่อขยายตลาดในแถบภาคใต้
โดยมีปัจจัยหลักที่สนับสนุนคือคุณภาพของสินค้าและการพัฒนาผลิตภัณฑ์โดยการเพิ่มความหลากหลายในตัวสินค้า
คุณภาพของบุคลากรและความได้เปรียบในด้านต้นทุน

จากผลการดำเนินงานในปี 2546 บริษัทมียอดขายรวมทั้งสิ้น 1,323.09 ล้านบาท ซึ่งเพิ่มขึ้นจากปี
2545 ถึง 8.9 เปอร์เซ็นต์ ทั้งนี้ แบ่งเป็นยอดขายในประเทศที่เพิ่มขึ้น 12.44 เปอร์เซ็นต์
และยอดขายต่างประเทศที่เพิ่มขึ้น 7.23 เปอร์เซ็นต์ อัตรากำไรขั้นต้นเมื่อเทียบกับยอดขายเท่ากับ
38.52 เปอร์เซ็นต์ ลดลงจาก 44.07 เปอร์เซ็นต์ของปี 2545 สืบเนื่องจากต้นทุนการผลิตที่เพิ่มขึ้น
จากอัตราแลกเปลี่ยนที่แข็งค่าขึ้น และการเพิ่มการผลิตเพื่อให้ผลิตภัณฑ์มีความหลากหลาย

ในด้านการผลิต ปี 2546
บริษัทได้พัฒนาปรับปรุงประสิทธิภาพการผลิตอย่างต่อเนื่องทำให้สามารถผลิตสินค้าใหม่ ๆ
ออกสู่ตลาดเพื่อตอบสนองต่อความต้องการของผู้บริโภคที่เพิ่มขึ้นและเพื่อเพิ่มความสามารถในการแข่งขัน
นอกจากนี้ ยังได้ส่งบุคลากรด้านการผลิตไปฝึกงานอบรมเพื่อเรียนรู้เพิ่มเติมที่ประเทศญี่ปุ่นอีกด้วย

ในด้านการเงิน บริษัทได้พยายามลดภาระหนี้ ดอกเบี้ยจ่ายของบริษัทจึงลดลงอย่างต่อเนื่อง
ซึ่งส่งผลให้สภาพคล่องทางการเงินของบริษัทอยู่ในเกณฑ์ที่เป็นที่น่าพอใจ นอกจากนี้
จากผลการดำเนินงานปี 2546 ตั้งแต่ 1 มกราคม 2546 ถึง 31 ธันวาคม 2546 บริษัทมีกำ
ไรสุทธิ 180.44 ล้านบาท กำไรต่อหุ้น 8.72 บาท ดังนั้น
คณะกรรมการจึงมีมติเป็นเอกฉันท์ให้เสนอต่อที่ประชุมผู้ถือหุ้นอนุมัติจ่ายเงินปันผลในอัตราหุ้นละ 4.36
บาทต่อหุ้น รวมเป็นเงินทั้งสิ้น 90.252 ล้านบาท

ในปี 2546 บริษัทได้พิจารณารับโอนกิจการทั้งหมดของบริษัทย่อย, บริษัท โอเชียน ซาซากิกลาส
จำกัด มาเป็นของบริษัท โดยจะดำเนินการให้แล้วเสร็จภายในปี 2547
ทั้งนี้เพื่อเพิ่มประสิทธิภาพในการบริหารจัดการ และได้ประโยชน์ทางภาษีเงินได้นิติบุคคล อีกทั้ง
ทำให้ผู้ถือหุ้นสามารถอ่านและใช้งบการเงินได้ง่าย

ที่ทำการ ณ ปัจจุบันของบริษัท

-   สำนักงานใหญ่อยู่ที่ 75/89-91 ชั้น 34 อาคารโอเชียนทาวเวอร์ 2 สุขุมวิท 19 ซอยวัฒนา
    คลองเตยเหนือ กทม.

-   โรงงาน ตั้งอยู่ที่ นิคมอุตสาหกรรมบางปู ซอย 8 แพรกษา สมุทรปราการ

-   โชว์รูม ตั้งอยู่ที่ อาคารไทยสมุทร สุขุมวิท 21 คลองเตยเหนือ กทม.